Doina Gradea înregistrată când spune de ce n-ar fi trebuit să intre pe TVR un documentar despre Rusia: ”Când e o politică de stat să nu faci, când lumea e împotriva rușilor, pana mea, cum să dăm?!” Șefa televiziunii publice spune că ”m-am exprimat greșit, nu am acces la politica de stat”

vineri, 25 mai 2018, 4:57

Într-o înregistrare audio recentă, aflată în posesia Gazetei, Doina Gradea, președintele televiziunii publice, îi explică lui Eduard Dârvariu, șeful TVR 1, de ce reportajul ”Români în Rusia” n-ar fi trebuit să intre pe post.

Documentarul este realizat de ziarista Ana Preda.

Este difuzat doar pe TVR Internațional, la finalul anului 2017.

Filmul nu intră pe TVR 1.

În discuția șefilor, Dârvariu spune că lui i-a plăcut reportajul, dar Gradea susține că nu asta contează, dacă e bun sau rău, ci altceva.

Argumentele ei sunt:

”Politica de stat” a României. ”Lumea” din România, ”care e împotriva Rusiei”.

Dialogul este recent și pornește de la o performanță a ultramaratonistului Tibi Ușeriu, unde un film realizat tot de Ana Preda își întârzia finalizarea.

Iată conversația celor doi.

”Ne-a făcut cu ucrainenii și cu rușii!”

Dârvariu: Vezi că a ieșit un tămbălău cu Ana Preda…

Gradea: Ana Preda?

Dârvariu: Cu documentarul cu Ușeriu.

Gradea: Deci eu, pe Ana Preda asta, dacă aș putea să n-o mai văd în fața ochilor… este una din persoanele din TVR… culmea e că noi ne-am ciocnit la ProTV, care nu face nimic cu anii. Și face numai ce vrea ea și întotdeauna iese scandal. Ne-a făcut cu ucrainenii și cu rușii, suntem răstigniți peste tot că facem programe pentru ruși, promovăm rușii.

Dârvariu: Eu l-am văzut p-ăla cu rușii, mie mi-a plăcut. Sper să nu te superi pe mine, dar mi-a plăcut.

Gradea: Nu am de ce să mă supăr, dar totuși când e o politică de stat să nu faci, pana mea, poate să-ți placă, că na, și… când lumea e împotriva rușilor la nivel național noi… cum televiziunea publică să dăm?

Iar asta nu face nimic cu anii. Asta nu face nimic, nu se uită la televizor, nu știe despre ce e vorba pe planeta asta. Ana Preda!”.

Gradea: ”Am greșit spunând «politică de stat»”

Întrebată de gsp ”De ce ar trebui televiziunea publică să se supună politicii de stat?”, Doina Gradea a răspuns: ”Întâi vreau să vă spun că înregistrarea e ilegală și că o să fac plângere penală”.

-Am înțeles, dar de ce ar trebui televiziunea publică să se supună politicii de stat de vreme ce TVR deservește publicul, adică societatea, și nu statul?

-Nu trebuie. Am greșit spunând asta, adică nu la ”politică de stat” m-am referit, în sensul strict. Era o discuție privată, chiar dacă era una de lucru, purtată în sediul TVR. Nu am eu acces la politica de stat și nu trebuie ca TVR să se supună niciunei politici de stat, vreau să fie clar acest lucru!

-Dar, totuși, în afară de ”politica de stat” invocați și argumentul că ”lumea e împotriva rușilor”. De ce cereți ziariștilor TVR să relateze în sensul opiniei majoritare?!

-Nu cer nimic, vă spun încă o dată, e o discuție relaxată, fără o finalitate. Citisem articole și comentarii pe net și erau sub impresia lor, era nedrept să fim considerați pro Rusia. Eu cu Ana Preda mă cunosc din ProTV, am avut relații personale, și un dezacord cândva, dar nu am nimic cu ea, vorbim, am vorbit și zilele acestea. Oricum, voi face plângere penală că nu se mai poate așa. E o campanie de denigrare a mea. Să răspundă penal cine a făcut înregistrările!

Dialogul între reporterul gsp și șefii TVR s-a purtat azi la sediul din Pangrati.

Dârvariu: ”Români în Rusia e un reportaj gen BBC”

Despre ce documentar e vorba?

Ce reprezintă ”Români în Rusia”, realizat de Ana Preda?

”Un reportaj care mie mi-a plăcut foarte, foarte mult! Am văzut chiar recent un reportaj BBC despre Rusia și era la fel ca al nostru. E o producție gen BBC, asta e”, insistă Eduard Dârvariu, șeful TVR 1.

Directorul canalului principal își menține integral opinia din convorbirea înregistrată.

”Români în Rusia” este un documentar de trei episoade a câte 30 de minute. Îl puteți vedea aici.

Despre filmul Anei Preda, Hotnews scrie în decembrie 2017 că ”este un film care promovează Rusia”.

Rugată de gsp să comenteze afirmațiile recente ale Doinei Gradea despre faptul că filmul ei ar încălca ”politica de stat”, jurnalista TVR a spus doar: ”Aleg să stau departe de orice conflict”.

Un reportaj axat pe cultură, cu un ton pozitiv

La vizionarea cu creionul în mână, filmul Anei Preda este declarat nepolitic și temeinic pozitiv.

Autoarea, care spune despre ea însăși că ”mă simt lipoveancă, moldoveancă, româncă”, a lucrat multă vreme la Departamentul Minorități al TVR și a realizat mai multe filme despre comunitățile de ucraineni, lipoveni și ruși din România.

Tema documentarului ”Români în Rusia” e culturală, primele două episoade conținând interviuri cu creatori din Mosfilm, teatrele și instituțiile de artă din Moscova.

Documentarul pledează pentru felul în care cultura construiește punți.

Sau, cum ar spune Liudmina Titova, o actriță a ”Teatrului Mic” de la Moscova, filmul e despre ”momentul în care am făcut exerciții cu actorii tineri din România pe textul din Livada de vișini a lui Cehov. Deși vorbeam limbi diferite, ne-am înțeles!”.

”Liudmina Titova dădea replica în rusă, iar tinerii actori români o dădeau în română! Și s-au înțeles unul pe altul. Ne-am uitat pe înregistrare și ne întrebam: Cum se poate asta?!” Pavel Tihomirov, regizor

Povestea celor 20 de fizicieni români din Rusia

Al treilea episod se concentrează pe mediul științific și academic moscovit.

Apar interviuri cu cei aproximativ 20 de fizicieni atomiști români care fac parte dintr-o echipă internațională ce continuă o colaborare de 60 de ani.

E un subiect inedit și puțin cunoscut în România, scos la iveală de Ana Preda.

La 100 de kilometri de Moscova, în Dumna, cei 20 de cercetători români lucrează într-un institut de fizică atomică, în principal pe cercetare fundamentală.

Filmul Anei Preda se termină cu reacții elogioase ale studenților români, dar și ale colegilor lor de alte naționalități, care se pregătesc în mediul academic moscovit.

Statul rus a plătit biletele de avion și cazarea

La finanțarea filmului a contribuit Centrul Rus de Știință și Cultură din București, lucru amintit de fiecare dată la final, în mod deschis, de către autor.

În privința detaliilor aranjamentului financiar, TVR n-a mai fost atât de transparentă.

La întrebările Hotnews. din 2017, televiziunea publică nu a răspuns.

”Chiar nu știu exact cum s-a finanțat filmul”, precizează și azi Doina Gradea.

Gazeta a aflat, din interiorul televiziunii, că Centrul Rus de Știință și Cultură a plătit biletele de avion și cazarea pentru cei doi trimiși ai TVR: jurnalista Ana Preda și cameramanul Claudiu Petrigenaru.

Și, aici, discuția ajunge într-un alt plan.

Pentru că, așa cum spun angajații și recunosc oficial și șefii, ”în TVR, în finanțarea anumitor reportaje sunt dintotdeauna implicate ambasade, Consiliile Județene sau companii de stat și private”.

Obiceiul e mult mai vechi decât actuala administrație, vine încă de pe vremea comunismului.

Ioana Avădani: ”E grav”

”În cazul în care documentarul Români în Rusia, făcut de TVR, a implicat sprijin financiar sau beneficii de orice fel pentru echipa de filmare, e grav. Avem de ani de zile această discuție legată de credibilitatea unor materiale realizate pe banii celor despre care relatezi. În redacțiile mai atente cu responsabilitatea și credibilitatea lor, astfel de sponsorizări sunt un tabu absolut”, spune Ioana Avădani, de la Centrul pentru Jurnalism Independent, unul dintre ONG-urile preocupate de libertatea de expresie.

”Dacă TVR considera că acesta este un subiect interesant pentru public, trebuia să mobilizeze propriile resurse pentru realizarea lui. Mai ales după ce problemele sale financiare s-au rezolvat prin absorbirea datoriilor la bugetul de stat” Ioana Avădani

Pantazi: ”La cine au ajuns banii guvernului rus?”

Jurnalistul Cristian Pantazi, fost la Hotnews și acum la G4Media, susține că ”în acest reportaj spiritul critic al jurnalistului a fost pur și simplu anesteziat”.

Rugat să comenteze discuția audio dintre Doina Gradea și Eduard Dârvariu, Cristian Pantazi spune: ”Discuția dintre șefii TVR arată o îngrijorătoare lipsă de discernământ managerial. Rezervele șefei TVR sunt legate de percepția publică, și nu de modalitatea inacceptabilă de finanțare a documentarelor TVR de către guvernul Rusiei”.

El se întreabă ”Cum a ajuns TVR să primească bani de la guvernul unei țări pe care atât România, cât și aliații săi strategici (UE, SUA și NATO) o consideră principala amenințare de securitate din regiune? Cine din TVR a aprobat și semnat contractele? La cine au ajuns banii guvernului rus?”.

Conducerea recunoaște finanțarea

”Există, într-adevăr, situații în care emisiuni de portofoliu sunt finanțate din surse externe”, explică Doina Gradea.

Președintele TVR argumentează că restricțiile bugetare sunt importante și că ”eu trebuie să mă îngrijesc ca banii de la buget să fie folosiți pentru ce au fost alocați”.

”Din punctul meu de vedere, filmul ”Români în Rusia” ar merita să intre și pe TVR 1. Poate avem spațiu să-l dăm chiar în timpul Campionatului Mondial din Rusia că s-ar lega bine” Eduard Dârvariu, director TVR 1

”De ce pleacă cineva de la ideea că jurnaliștii nu sunt obiectivi chiar dacă altcineva plătește o parte a cheltuielilor?”, întreabă cei care o însoțesc pe șefa TVR la discuția cu Gazeta.

”Când jurnaliștii merg în avionul președintelui Iohannis nu e la fel?”, întreabă Eduard Dârvariu.

”Nu e la fel, pentru că la anumite deplasări, cele de pe front, drive teste în zone închise sau deplasările făcute cu înalți oficiali, singura soluție ca să relatezi e să mergi cu organizatorii. Plus că, în cazul președintelui de țară, e în interesul public ca jurnaliștii să fie martorii oculari ai reacțiilor lui în diverse evenimente și momente importante”.

”Oricum, toate aceste finanțări sunt legale și decise de conducerea colectivă a TVR”, conchid șefii televiziunii naționale.

”Voi propune înregistrarea tuturor ședințelor de lucru”

Cât despre situația conflictuală din TVR, Doina Gradea se declară ”dezamăgită că ceea ce am considerat folclor, adică faptul că președinții sunt înregistrați de către angajați, se dovedește a fi adevărat. Eu voi propune conducerii să înregistrăm de acum înainte toate ședințele de lucru”.

Ea insistă că ”ceea ce am spus în înregistrare nu e ceea ce se poate înțelege. Eram supărată că se spune despre noi că promovăm Rusia, e nedrept! Noi relatăm de acolo și atât”.

Ea aduce în sprijinul neutralității TVR față de Rusia ”corespondențele ample și echidistante de la alegerile recente”.

”E corect să fiu judecată după deciziile mele, nu după ce spun în discuții de lucru. Pe post se vede că nu am fost nici pro și nici contra Rusiei” Doina Gradea, președinte TVR

”Televiziunea noastră este bolnavă”

În privința înregistrărilor din TVR, Ioana Avădani spune că ”însăși existența lor descrie un mediu extrem de toxic din interiorul televiziunii publice”.

”Televiziunea noastră este bolnavă, când noi o credeam doar neglijentă și leneșă” Ioana Avădani, Centrul pentru Jurnalism Independent

”Ce fel de mediu profesional oferă o instituție în care oamenii simt nevoia să înregistreze întâlnirile la care participă? Ce fel de neîncredere domnește de crezi că vei avea nevoie de „dovezi” și simți nevoia să le culegi, pentru că ți-ar putea folosi „la o adică”?”, se întreabă Avădani.

Pe de o parte, ea se bucură că înregistrările arată situația din TVR, pe de altă parte deplânge starea televiziunii.

”Nu se poate face jurnalism de calitate într-un mediu în care toată lumea bănuiește pe toată lumea”.